АҞӘА, цәыббра 3 – Sputnik, Бадри Есиава. Cынтәатәи аԥхынразы амаҵзура "Иаку абилеҭ" рхы иадырхәеит 500-ҩык рҟынӡа аԥсшьаҩцәа. Даҽа ԥшьышәҩык ирыгәҭакуп иара цәыббрамзазы ахархәара ҳәа Sputnik акорреспондент изеиҭалҳәеит Иаку атранспорттә еилахәыра апресс-маӡаныҟәгаҩ Елена Лосева.
"Ҳусура хацыркын ԥхынгәы 24 инаркны. Убриижьҭеи Аԥсныҟа ааразы "Иаку абилеҭ" рхы иадырхәеит 500-ҩык рҟынӡа аԥсшьаҩцәа. Ԥхынгәымзазы – 3-ҩык, нанҳәамзазы – 456-ҩык, цәыббра 1 азы – 17-ҩык", - ҳәа еиҭалҳәоит Лосева.
"Иаку абилеҭ" аус аулоит цәыббра 30 рҟынӡа.
"Иаку абилеҭ" ахархәара алшоит Аԥсны ахи-аҵыхәеи аныҟәарақәа раан. Апассаџьыр абилеҭ ааихәоит Урыстәыла иарбанзаалак ақалақь аҟынтәи Шәачанӡа, иацааихәоит автобус азы аталон Аԥсны ақалақьқәа хәба рахьынтә акахьы. "Иаку абилеҭ" ааухәар улшоит уаныхынҳәуа азгьы, аҳаирплан ма адәыӷба рзы абилеҭ умазар.
"Иаку абилеҭ" аахәара ауеит Урыстәыла аҳаиртә ма адәыӷбатә кассақәа рҿы, РЖД асаит аҿы, аҳаиртә билеҭқәа раахәараз апорталқәа рҿы, иара убасгьы Аԥсны аихамҩатә кассақәа рҿы.
Шәача аҳаиртә баӷәаза ма аихамҩатә станциаҟынтәи "Иаку абилеҭ" ала Аԥсны ақалақьқәа хәба: Гәдоуҭа, Афон ҿыц, Гагра, Пицунда, Аҟәа рахь аара ҟалоит.
Автобусқәа Шәача аҳаиртә баӷәаза ма аихамҩатә станциа аҟынтәи уахь иныҟәоит асааҭ 0:00 инаркны асааҭ 21:00 рҟынӡа. Еиҳа инарҭбааны аилкаара алшоит РЖД асаит аҿы.
"Иаку абилеҭ" ахәԥса: "Шәача – Гагра" - 380 мааҭ, "Шәача - Пицунда" - 420 мааҭ, "Шәача - Гәдоуҭа" - 460 мааҭ, "Шәача - Афон ҿыц" - 520 мааҭ, "Шәача - Аҟәа" - 560 мааҭ. Уаныхынҳәуа ахәԥса шыҟоу иаанхоит.
Хәышықәса рҟынӡа зхыҵуа ахәыҷқәа хәыда-ԥсада имҩаныргоит.
Хәыда-ԥсада амҩангара ҟалоит 30 кг аидара.
Иара убас шәаԥхьар ҟалоит: